વર્તમાનમાં રમજાન માસમાં સરકારે જમ્મુ કાશ્મીરમાં શસ્ત્રવિરામ જાહેર કર્યો અને સર્ચ ઓપરેશન પણ થંભાવી દીધું. રમજાનમાં મુસ્લિમો રોજા અર્થાત્ ઉપવાસ કરતા હોય છે. આપણા દેશમાં ઉપવાસને પવિત્ર માનવામાં આવે છે. ઉપવાસ જેવું પવિત્ર આચરણ કરનાર સામે શસ્ત્ર નહીં પણ શાંતિ જ હોય તેવી માનવતાભરી લાગણીને કારણે સરકારે જમ્મુ-કાશ્મીરમાં શસ્ત્રવિરામ જાહેર કર્યો, પરંતુ પાકિસ્તાનના ઇશારે ચાલતા કાશ્મીરના તોફાનીઓએ આનો સાનુકૂળ પ્રતિસાદ આપવાને બદલે હિંસા આચરી જેમાં પ્રારંભમાં પાંચ જવાનો શહીદ થયા, દસ કરતાં વધારે નાગરિકો પણ મરી ગયા. ૧૫૦ શાળાઓ બંધ થઈ. ૧૦૦ જેટલાં ગામો ખાલી થઈ ગયાં. રમજાનમાં જમ્મુ-કાશ્મીરમાં ભયનો માહોલ છવાઈ ગયો. આપણને થાય કે સરકારે રમજાનના ઉપવાસીઓ પ્રત્યે સદ્ભાવનાભર્યો વર્તાવ દાખવ્યો તો પણ તેમણે તેનો યોગ્ય પ્રતિસાદ કેમ ન આપ્યો ?